শেখ ফজলুল হক মনি স্টেডিয়াম
শেখ ফজলুল হক মনি স্টেডিয়াম বাংলাদেশের একটি জেলা পর্যায়ের স্টেডিয়াম। স্টেডিয়ামটি গোপালগঞ্জ পুরাতন স্টেডিয়াম নামেও পরিচিত। স্টেডিয়ামটি গোপালগঞ্জ জেলার গোপালগঞ্জ পৌরসভায় জেলা আদালতের দক্ষিণ-পূর্ব পাশে কোর্ট মসিজদ এলাকায় অবস্থিত। প্রথমত এই ভেন্যুটি গোপালগঞ্জ জেলা স্টেডিয়াম নামে তৈরী হলেও পরবর্তীতে বাংলাদেশের প্রয়াত রাজনীতিবিদ ও সাংবাদিক শেখ ফজলুল হক মনি স্মরণে এই স্টেডিয়ামের নাম পরিবর্তন করা হয়। এই স্টেডিয়ামে বাংলাদেশের জাতীয় দিবস সমূহে কুচকাওয়াজ এবং পেশাদার ফুটবল খেলা ও বয়স ভিত্তিক প্রতিযোগিতা নিয়মিত অনুষ্ঠিত হয়। স্টেডিয়ামটি বাংলাদেশ প্রিমিয়ার লীগ(বিপিএল)-এ ব্যবহৃত সপ্তম ভেন্যু। বাংলাদেশের অন্যান্য সকল ক্রীড়া ভেন্যুর মতই এই স্টেডিয়ামটি জাতীয় ক্রীড়া পরিষদের অধিভুক্ত ও জেলা ক্রীড়া সংস্থার তত্বাবধায়নে রয়েছে।